Lietuvos Respublikos finansų ministerija

Lietuvos Respublikos finansų ministerija – Lietuvos Respublikos Vyriausybės institucija, atsakinga už fiskalinę politiką, garantuojanti efektyvų ir racionalų valstybės ir Europos Sąjungos lėšų valdymą ir naudojimą, finansų sektoriaus plėtrą ir sklandų kitų finansų srities priemonių įgyvendinimą.

Vadovauja Ministro Pirmininko teikimu Lietuvos Respublikos Prezidento skiriamas finansų ministras.

Tikslai 
Finansų ministerijos veiklos tikslai yra:

 formuoti valstybės politiką viešųjų finansų valdymo srityje, organizuoti, koordinuoti ir kontroliuoti jos įgyvendinimą;
 formuoti valstybės politiką finansų rinkų ir finansinių paslaugų srityje, organizuoti, koordinuoti ir kontroliuoti jos įgyvendinimą;
 formuoti valstybės politiką viešojo ir privataus sektorių atskaitomybės ir finansinių ataskaitų audito srityje, organizuoti, koordinuoti ir kontroliuoti jos įgyvendinimą;
 formuoti valstybės politiką oficialiosios statistikos srityje, organizuoti, koordinuoti ir kontroliuoti jos įgyvendinimą;
 formuoti valstybės politiką valstybės turto valdymo srityje, organizuoti, koordinuoti ir kontroliuoti jos įgyvendinimą;
 formuoti valstybės politiką Europos Sąjungos struktūrinių fondų, Sanglaudos fondo, Europos ekonominės erdvės ir Norvegijos finansinių mechanizmų investicijų srityje, organizuoti, koordinuoti ir kontroliuoti jos įgyvendinimą;
 formuoti valstybės politiką turto ir verslo vertinimo srityje, organizuoti, koordinuoti ir kontroliuoti jos įgyvendinimą;
 formuoti valstybės politiką valstybės dokumentų technologinės apsaugos srityje, organizuoti, koordinuoti ir kontroliuoti jos įgyvendinimą;
 formuoti valstybės politiką tauriųjų metalų, brangakmenių ir jų gaminių valstybinės priežiūros srityje, organizuoti, koordinuoti ir kontroliuoti jos įgyvendinimą;
 formuoti valstybės politiką fizinių ir juridinių asmenų nemokumo srityje, organizuoti, koordinuoti ir kontroliuoti jos įgyvendinimą;
 formuoti valstybės politiką mokesčių ir jų administravimo srityje, organizuoti, koordinuoti ir kontroliuoti jos įgyvendinimą;
 formuoti valstybės politiką vidaus kontrolės ir vidaus audito srityse, organizuoti, koordinuoti ir kontroliuoti jos įgyvendinimą.

Istorija 
1918 m. lapkritį Lietuvos Valstybės Taryba įsteigė Finansų, prekybos ir pramonės ministeriją. Vėliau Ministrų Kabineto posėdyje nutarta Finansų, prekybos ir pramonės ministeriją išskirti į Finansų bei Prekybos ir pramonės ministerijas. Vadovaujantis 1919 m. lapkričio 17 d. priimtu įstatymu, Finansų bei Prekybos ir pramonės ministerijos vėl sujungtos į vieną. 1921–1924 m. Finansų, prekybos ir pramonės ministerijos struktūroje vyko reikšmingi pokyčiai, susiję su lito įvedimu ir mokesčių sistemos tobulinimu. 1924 m. sausio 1 d. Finansų, prekybos ir pramonės ministerija pavadinta Finansų ministerija. Rengė valstybės biudžeto, mokesčių įstatymų projektus, prižiūrėjo biudžeto vykdymą, lėšų skyrimą, kontroliavo tinkamą išteklių kaupimą, tvarkė ir prižiūrėjo valstybės skolas, vidaus ir užsienio paskolas, garantijas, nustatė valstybinio kredito sąlygas, tvarkė valstybės biudžeto ir kitų Vyriausybės disponuojamų pinigų išteklių apskaitą.

Sovietų Sąjungai okupavus Lietuvą 1940 m. rugpjūčio 26 d. Finansų ministerija pertvarkyta į Lietuvos SSR finansų liaudies komisariatą, kurio veiklą 1941 m. nutraukė vokiečių okupacija. 1944 m. Sovietų Sąjungai vėl okupavus Lietuvą, buvo atnaujinta Finansų liaudies komisariato veikla, po kelerių metų jis pavadintas Lietuvos SSR finansų ministerija, o Lietuvos finansai tapo sudėtine Sovietų Sąjungos finansų sistemos dalimi.

Atkūrus Lietuvos nepriklausomybę 1990 m. kovo 17 d. sudaryta pirmoji atkurtos Lietuvos Respublikos Vyriausybė, į kurios sudėtį įėjo ir Finansų ministerija.

Dabartinė vadovybė 
Nuo 2020 m. gruodžio 11 d., finansų ministerijai vadovauja Gintarė Skaistė.

Viceministrai – Gediminas Norkūnas, Rūta Bilkštytė, Vaida Česnulevičiūtė, Mindaugas Liutvinskas, kancleris - Remigijus Skilandis.

Ministrai

Išnašos 

Lietuvos finansų institucijos
Finansų ministerijos
Lietuvos Respublikos finansų ministerija